കണക്കു തികയ്ക്കാനാവാതെ കാലവര്ഷം ജൂണില് റിക്കാര്ഡ് കുറവ് തിരുവനന്തപുരം: നേരത്തേ പെയ്തു തുടങ്ങിയിട്ടും കണക്കു തികയ്ക്കാനാവാതെ കാലവര്ഷം പിന്വാങ്ങാനൊരുങ്ങുന്പോള് മഴക്കുറവില് വലഞ്ഞ് കേരളം. കാലവര്ഷത്തില് ഇന്നലെ വരെ 19 ശതമാനം മഴക്കുറവ് രേഖപ്പെടുത്തിയപ്പോള്, കഴിഞ്ഞ പത്തു വര്ഷത്തിനിടയില് ജൂണ് മഴയിലുണ്ടായത് റിക്കാര്ഡ് കുറവാണെന്ന് കാലാവസ്ഥാ നിരീക്ഷണ കേന്ദ്രത്തിന്റെ കണക്കുകള് വ്യക്തമാക്കുന്നു. ജൂണ് മഴയിലുണ്ടായ ഈ കുറവാണ് കാലവര്ഷത്തിന്റെ ആകെയുള്ള പ്രകടനത്തെ ദുര്ബലമാക്കിയതെന്നാണ് കാലാവസ്ഥാ വിദഗ്ധരുടെ വിലയിരുത്തല്. കാലവര്ഷത്തിന്റെ പെയ്ത്തു രീതിയിലുണ്ടായ ഈ ഭാവമാറ്റം ഇക്കഴിഞ്ഞ പത്തു വര്ഷങ്ങളിലും പ്രകടമാണെന്നും കാലാവസ്ഥാ വിദഗ്ധര് ചൂണ്ടിക്കാട്ടുന്നു. ജൂണ് ഒന്നു മുതല് സെപ്റ്റംബര് 30 വരെ നീളുന്ന കാലവര്ഷക്കാലത്ത് 2049.2 മില്ലീമീറ്റര് മഴയാണ് ശരാശരി സംസ്ഥാനത്തു പെയ്യേണ്ടത്. ഇതില് ജൂണ് മാത്രമെടുത്താല് 649.8 മില്ലീമീറ്റര് മഴയാണ് ലഭിക്കേണ്ടത്. ജൂലൈയില് 726.1 മില്ലീമീറ്ററും ഓഗസ്റ്റില് 419.5 മില്ലീമീറ്ററും സെപ്റ്റംബറില് 224.2 മില്ലീമീറ്ററും മഴ പെയ്യണം. എന്നാല്, ഇക്കഴിഞ്ഞ പത്തു വര്ഷമായി ഈ കണക്കുകള് തകിടം മറിയുന്ന രീതിയിലേക്ക് കാലവര്ഷത്തിന്റെ പെയ്ത്തു രീതി മാറിപ്പോയിരിക്കുന്നു. ഈ വര്ഷം ജൂണില് 649.8 മില്ലീമീറ്റര് മഴ പെയ്യേണ്ട സ്ഥാനത്ത് പെയ്തത് 408.3 മില്ലീമീറ്റര് മാത്രമാണ്. 2020 ല് ഇത് 560.4 മില്ലീമീറ്ററായിരുന്നു. 2019 ല് 574.4 മില്ലീമീറ്റര്, 2018 ല് 750.0 മില്ലീമീറ്റര്, 2017 ല് 579.8 മില്ലീമീറ്റര്, 2016 ല് 595.7 മില്ലമീമീറ്റര്, 2015 ല് 563.8 മില്ലീമീറ്റര്, 2014 ല് 454.4 മില്ലീമീറ്റര്, 2013 ല് 1042.7 മില്ലീമീറ്റര്, 2012 ല് 444.6 മില്ലീമീറ്റര് എന്നിങ്ങനെയാണ് സംസ്ഥാനത്തു മുന് വര്ഷങ്ങളില് ലഭിച്ച ജൂണ് മഴയുടെ അളവ്. സാധാരണ രീതിയില് ജൂണ്, ജൂലൈ മാസങ്ങളില് ഏറ്റവും കൂടുതല് മഴ പെയ്യുകയും ഓഗസ്റ്റ്, സെപ്റ്റംബര് മാസങ്ങളില് മഴ കുറയുകയും ചെയ്യുന്നതാണ് കാലവര്ഷപ്പെയ്ത്തിന്റെ പതിവു രീതി. എന്നാല്, കുറച്ചു വര്ഷങ്ങളായി ഈ പതിവില് മാറ്റം വന്നതായാണ് കണക്കുകള് വ്യക്തമാക്കുന്നത്. ജൂണിലും ജൂലൈയിലും മഴ കുറയുകയും ഓഗസ്റ്റ്, സെപ്റ്റംബര് മാസങ്ങളില് മഴ കൂടുകയും ചെയ്യുന്ന പുതിയ രീതിയിലേക്ക് കാലവര്ഷത്തിന്റെ ഭാവം മാറിയതായുള്ള സൂചന നല്കുന്നതാണ് കണക്കുകള്.കാലവര്ഷക്കാലം അവസാനിക്കാന് മൂന്നു ദിവസം കൂടി ബാക്കി നില്ക്കുന്പോള് ബംഗാള് ഉള്ക്കടലില് രൂപപ്പെട്ട ഗുലാബ് ചുഴലിക്കാറ്റ് കേരളത്തില് കനത്ത മഴയ്ക്കു കാരണമാകുമെന്നാണ് കാലാവസ്ഥാ നിരീക്ഷണ കേന്ദ്രം മുന്നറിയിപ്പു നല്കിയിട്ടുള്ളത്. അങ്ങനെയെങ്കില് സെപ്റ്റംബര് മഴയുടെ അളവ് ഇനിയും ഉയര്ന്നേക്കും. എന്നാല്, കാലവര്ഷത്തിലെ മഴക്കുറവ് നികത്താന് ഇത് പര്യാപ്തമാകുമെന്ന വിലയിരുത്തലുമില്ല. കാലാവസ്ഥാ വ്യതിയാനത്തിനൊപ്പം കാലവര്ഷത്തിന്റെ പെയ്ത്തു രീതിയിലുണ്ടാകുന്ന വ്യതിയാനത്തിലേക്കാണ് ഇത് വിരല്ചൂണ്ടുന്നതെന്നും കാലാവസ്ഥാ വിദഗ്ധര് അനുമാനിക്കുന്നു.